b'\n_START_ARTICLE_\nKoksib\n_START_PARAGRAPH_\nKoksibi so nesteroidne protivnetne u\xc4\x8dinkovine, ki selektivno zavirajo encim ciklooksigenaza 2 in s tem zmanj\xc5\xa1ajo vnetje in ob\xc4\x8dutenje bole\xc4\x8dine, hkrati pa izkazujejo manj\xc5\xa1e tveganje za nastanek \xc5\xbeelod\xc4\x8dnih razjed kot neselektivni zaviralci ciklooksigenaze.\n_START_SECTION_\nMehanizem delovanja\n_START_PARAGRAPH_\nKot vsa nesteroidna protivnetna zdravila tudi koksibi zavirajo encim ciklooksigenazo, ki pretvarja arahidonsko kislino v prostaglandine. Obstajata najmanj dve izoobliki tega encima, ciklooksigenaza 1 (COX-1) in ciklooksigenaza 2 (COX-2). Ciklooksigenaza 1 je konstitutivna in je normalno prisotna v prebavilih, ledvicah in krvnih plo\xc5\xa1\xc4\x8dicah. Med drugim je odgovorna za izlo\xc4\x8danje tromboksana, ki je mo\xc4\x8dna proagregacijska snov (spodbuja strjevanje krvi). Zaviranje COX-1 povzro\xc4\x8da ne\xc5\xbeelene u\xc4\x8dinke na prebavilih in prepre\xc4\x8duje trombemboli\xc4\x8dne zaplete. Ciklooksigenaza 2 je inducibilna in nastaja predvsem v patolo\xc5\xa1kih pogojih vnetja zaradi delovanja citokinov in rastnih dejavnikov. Odgovorna je za nastanek prostaglandina E2 (PGE2), ki je najpomembnej\xc5\xa1i posrednik vnetja. Ta zmanj\xc5\xa1uje prag za bole\xc4\x8dino in tako pove\xc4\x8da u\xc4\x8dinke algogenih substanc, npr. bradikinina in histamina, zvi\xc5\xa1uje pa tudi telesno temperaturo. Zato zdravila, ki zavirajo COX-2, bla\xc5\xbeijo bole\xc4\x8dino in vnetje in zmanj\xc5\xa1ujejo telesno temperaturo. Selektivnost zaviranja dolo\xc4\x8dene izooblike encima je pri razli\xc4\x8dnih nesteroidnih protivnetnih u\xc4\x8dinkovinah razli\xc4\x8dna, kar ugotavljajo s posebnimi metodami in celi\xc4\x8dnimi sistemi in vivo ter in vitro. Nekateri klasi\xc4\x8dni neselektivni zaviralci COX zavirajo obe izoobliki skoraj enako (npr. naproksen, ketoprofen), nekateri pa so bolj specifi\xc4\x8dni za COX-2 (etodolak, ibuprofen ...). Koksibi pa so novej\xc5\xa1i zaviralci ciklooksigenaz (npr. celekoksib, rofekoksib), ki selektivno zavirajo le COX-2.\n_START_SECTION_\nIndikacije\n_START_PARAGRAPH_\nKoksibi so primerni za protibole\xc4\x8dinsko zdravljenje pri bolnikih z ve\xc4\x8djim tveganjem za krvavitve v prebavila in po natan\xc4\x8dni oceni tveganja za sr\xc4\x8dno\xc5\xbeilne zaplete._NEWLINE_Vedno ve\xc4\x8d je tudi dokazov, da bi koksibi lahko prepre\xc4\x8dili nastanek ali ustavili napredovanje raznih oblik rakavih obolenj. Ugotovili so namre\xc4\x8d, da je izra\xc5\xbeanje inducibilnega encima COX-2 pri nekaterih oblikah raka mo\xc4\x8dno pove\xc4\x8dano, kar nedvomno pomembno vpliva na nastanek in napredovanje raznih rakavih tumorjev. Ameri\xc5\xa1ki urad za prehrano in zdravila je za celekoksib \xc5\xbee odobril uporabo pri familiarni adenomatozni polipozi. Koksibi so trenutno tudi predmet \xc5\xa1tudij glede u\xc4\x8dinkovitosti pri raku dojke in prvi rezultati nakazujejo koristi takega zdravljenja.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKoksibi imajo pri kratkotrajni uporabi manj\xc5\xa1e tveganje za ne\xc5\xbeelene u\xc4\x8dinke na prebavilih (dispepsija, razjede, krvavitve); tveganje pa se lahko dodatno zmanj\xc5\xa1a s so\xc4\x8dasnim dajanjem zaviralca protonske \xc4\x8drpalke. So pa koksibi povezani z ve\xc4\x8djim tveganjem za tromboti\xc4\x8dne dogodke (sr\xc4\x8dna in mo\xc5\xbeganska kap), vendar novej\xc5\xa1e \xc5\xa1tudije podobno ugotavljajo tudi za klasi\xc4\x8dne nesteroidne protivnetne u\xc4\x8dinkovine. Po umiku rofekoksiba s trga leta 2004 je Evropska agencija za zdravila (EMA) za\xc4\x8dela intenzivno zbirati podatke o sr\xc4\x8dno-\xc5\xbeilni varnosti ostalih nesteroidnih protivnetnih zdravil, tudi neselektivnih zaviralcev COX. Zbrani podatki nakazujejo na to, da selektivno zaviranje COX-2 ni bistveni dejavnik pri pojavu tromboti\xc4\x8dnih dogodkov in da je jemanje visokih odmerkov neselektivnih zaviralcev ciklooksigenaze tudi povezano s pove\xc4\x8danim tveganjem za njihov nastanek.'